
Text rozhodnutia
Súd: Krajský súd Bratislava Spisová značka: 8Cob/200/2013 Identifikačné číslo súdneho spisu: 1113228248 Dátum vydania rozhodnutia: 10. 12. 2013 Meno a priezvisko sudcu, VSÚ: JUDr. Blažena Hirnerová ECLI: ECLI:SK:KSBA:2013:1113228248.2 Uznesenie Krajský súd v Bratislave v právnej veci navrhovateľa: AD PROPERTY, s.r.o., Stará Vajnorská 11, 831 04 Bratislava, IČO: 43 784 763, proti odporcovi: Ballymore EUROVEA, a.s., Pribinova 10, 811 09 Bratislava, IČO: 35 825 600, zastúpenému: HALADA advokátska kancelária s.r.o., so sídlom Kapitulská 21, 917 01 Trnava, IČO: 36 669 661, konajúca JUDr. Andrejom Haladom, advokátom a konateľom a spoločnosti Slovak Telekom, a.s., Bajkalská 28, 817 62 Bratislava, IČO: 35 763 469 ako vedľajšieho účastníka na strane odporcu, o návrhu odporcu a vedľajšieho účastníka na doplnenie uznesenia súdu zo dňa 31.10.2013, č. k. 8Cob/200/2013-930 o rozhodnutie o trovách konaniach, takto r o z h o d o l : Navrhovateľ je p o v i n n ý nahradiť trovy odvolacieho konania odporcovi vo výške 195,91 eur na účet jeho právneho zástupcu, vedený v Č., P..B.., Č. Ú.: XXX XXX XXXX/XXXX, J.: SK XX XXXX XXXX XXXX XXXX XXXX, A.: E. a vedľajšiemu účastníkovi vo výške 33,- eur, a to do troch dní od právoplatnosti tohto uznesenia. o d ô v o d n e n i e : Krajský súd v Bratislave uznesením č. k. 8Cob/200/2013-930 zo dňa 31.10.2013 rozhodol o odvolaní odporcu a vedľajšieho účastníka na jeho strane tak, že konanie vedené na Okresnom súde Bratislava I pod sp. zn. 26Cb/159/2013 zastavil a uznesenia č. k. 26Cb/159/2013 - 103 zo dňa 04.09.2013 a č. k. 26Cb/159/2013 - 177 zo dňa 20.09.2013 zrušil. Odporca a vedľajší účastník si v rámci odvolacieho konania uplatnili aj trovy tohto konania. Odporca si trovy konania vyčíslil v celkovej sume 195,91 eur, a to nasledovne: súdny poplatok za podanie odvolania 33,- eur a odmena advokáta za dva úkony právnej služby - prevzatie a príprava zastúpenia vrátane prvej porady s klientom a písomné podanie na súd - odvolanie, t. j. 2 x 60,07 eur podľa § 11 ods. 1, písm. a/ vyhlášky MS SR č. 655/2004 Z. z. o odmenách a náhradách advokátov za poskytovanie právnych služieb (ďalej vyhláška), režijný paušál 2 x 7,81 eur a 20% DPH. Vedľajší účastník si uplatnil náhradu trov konania vo výške zaplateného súdneho poplatku za odvolanie 33,- eur. Podľa § 166 ods. 1 O.s.p., ak nerozhodol súd v rozsudku o niektorej časti predmetu konania, o trovách konania alebo o predbežnej vykonateľnosti, môže účastník do pätnástich dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. Podľa § 167 ods. 2 O.s.p., ak nie je ďalej ustanovené inak, použijú sa na uznesenie primerane ustanovenia o rozsudku. Vzhľadom na to, že odvolací súd nerozhodol o trovách, ktoré si odporca a vedľajší účastník uplatnili v odvolacom konaní, svoje uznesenie zo dňa zo dňa 31.10.2013, č. k. 8Cob/200/2013-930 doplnil o výrok a odôvodnenie týkajúce sa náhrady trov tohto konania. Z obsahu spisov je preukázané, že navrhovateľ tým, že podal návrh na nariadenie predbežného opatrenia na Okresnom súde Bratislava I (sp. zn. 26Cb/159/2013) až potom, čo už bolo začaté konanie o tej istej veci na Okresnom súde Bratislava II (sp. zn. 24Cb/152/2013), zavinil, že bolo potrebné neskôr začaté konanie podľa § 104 ods. 1 O.s.p. zastaviť z dôvodu neodstrániteľnej prekážky litispendencie. Vzhľadom na uvedené súd rozhodol o trovách odvolacieho konania s poukazom na ustanovenie § 146 ods. 2 O.s.p., v zmysle ktorého, ak niektorý z účastníkov zavinil, že konanie sa muselo zastaviť, je povinný uhradiť jeho trovy. V danej veci je teda navrhovateľ povinný nahradiť trovy odporcu pozostávajúce zo zaplateného súdneho poplatku za odvolanie v sume 33,- eur a trov právneho zastúpenia advokátom za dva úkony právnej služby - prevzatie a príprava zastúpenia vrátane prvej porady s klientom a písomné podanie na súd (§ 13a ods. 1, písm. a/, c/ vyhlášky), t. j. 2 x 60,07 eur podľa § 11 ods. 1 písm. a/, režijný paušál - 2 x 7,81 eur (§ 16 ods. 3 vyhlášky) a 20% DPH (§ 18 ods. 3), spolu vo výške 195,91 eur. Navrhovateľ je tiež povinný nahradiť trovy vedľajšieho účastníka vystupujúceho na strane odporcu, a to vo výške zaplateného súdneho poplatku za odvolanie 33,- eur. Uznesenie bolo členmi senátu prijaté pomerom hlasov 3 : 0 (§ 3 ods. 9 tretia veta zák. č. 757/2004 Z. z. v znení neskorších predpisov). Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1113228248.2 (dáta aktuálne k 12. 11. 2026). Záväzné je znenie zverejnené súdom.




